钦定古今图书集成/方舆汇编/边裔典/第056卷 > 后汉
## 钦定古今图书集成/方舆汇编/边裔典/第056卷 > 后汉

### 和帝永元六年条支遣使贡献

按《后汉书和帝本纪》，不载。按《西域传》，“永元六年，班
超复击破焉耆，于是五十馀国悉纳贡内属。其条支、
安息诸国，至于海濒，四万里外，皆重译贡献。条支国
城在山上，周回四十馀里，临西海，海水曲环其南及
东北，三面路绝，唯西北隅通陆道。土地暑湿，出师子、
犀牛、封牛、孔雀、大雀。大雀其卵如瓮。转北而东，复马
行”六十馀日，至安息。后役属条支，为置大将监，领诸
小城焉。

永元九年，都护班超遣掾甘英抵条支，欲渡海使大
秦，不果。

按《后汉书和帝本纪》，不载。按《西域传》：永元九年，都
护班超遣甘英，从大秦抵条支，临大海欲渡。而安息
西界船人谓英曰：“海水广大，往来者逢善风，三月乃
得度。若还迟风，亦有二岁者。故入海人皆赍三岁粮。
海中善使人思土恋慕，数有死亡者。英闻之，乃止。”